Max Euwe

**Machgielis (Max) Euwe** bio je holandski šahist. Bio je peti igrač koji je postao svjetski prvak u šahu.

Rođen je u Watergraafsmeeru, blizu Amsterdama. Diplomirao je na Univerzitetu u Amsterdamu, gdje je stekao i doktorat iz matematike. Bio je gimnazijski profesor u Rotterdamu, a kasnije je upravljao računskim IBM-centrom u Amsterdamu. Primjenjivao je svoje znanje matematike na problem beskonačne partije šaha koristeći *Thue-Morse sekvencu*.

Pobijedio je na svim holandskim prvenstvima na kojima je učestvovao od 1921. do 1952, a osvojio je titulu i 1955. Jedini ostali pobjednici u ovom periodu bili su Salo Landau (1936) i Jan Hein Donner (1954). Ukupno je pobijedio rekordnih 12 puta. Postao je amaterski šahovski prvak 1928. 15. 12. 1935, poslije 30 partija koje je igrao u 13 različitih gradova za 80 dana, pobijedio je vladajućeg svjetskog prvaka Aleksandra Aljehina. Ova titula bila je veliki podstrek za razvoj šaha u Holandiji.

Titulu je izgubio od Aljehina 1937. Poslije Aljehinove smrti 1946. smatralo se da Euwe ima moralno pravo da bude svjetski prvak, ali je on galantno pristao učestvovati na turniru s pet učesnika koji će dati novog svjetskog prvaka, održanom 1948, na kojem je zauzeo posljednje mjesto. Njegov posljednji veliki turnir bio je u Zürichu 1953.

Iako je bio više od 40 godina stariji od Bobbyja Fischera, imao je snage i istrajnosti da izvuče neriješen rezultat protiv njega (1:1).

Od 1970. (kad je imao 69 godina) do 1978. godine bio je predsjednik FIDE i odigrao je važnu ulogu u organiziranju čuvenog meča između Borisa Spaskog i Fischera.

Napisao je mnogo knjiga o šahu, od kojih su najpoznatije *Rasuđivanje i planiranje* i niz knjiga o otvaranjima.

U Amsterdamu jedan trg nosi njegovo ime (*Max Euwe Plein*), gdje se nalazi *Max Euwe Stichting* (Zadužbina Maxa Euwea), smještena u jednom starom zatvoru. Tu se nalazi muzej Maxa Euwea i velika zbirka šahovskih knjiga.

Njegova unuka, Esmee Lammers, napisala je dječiju knjigu pod naslovom *Lang Leve de Koningin* (*Neka živi kraljica*), koja je vrlo popularna među mladima.

## Izdvojene partije
* Euwe - Bogoljubov, Budimpešta, 1921, Francuska odbrana, MacCutcheonova varijanta, Laskerova varijacija (C12) - pobjedama poput ove 20-godišnji Euwe povećavao je svoju snagu i iskustvo
* Euwe - Maróczy, meč u Bad Ausseeu, 1921, 4. partija, Odbijeni kraljev gambit, Klasična varijacija, Opća (C30) - vrhunac velikog Maróczyja već je bio malo prošao
* Tarrasch - Euwe, Amsterdam, 1923, Kraljeva indijska odbrana, Normalna varijacija (E90) - u bitki dvojice velikih amaterskih šahista Euwe nagovještava ono što će u kasnijim godinama doći s Kraljevom indijskom odbranom
* G. A. Thomas - Euwe, Karlovy Vary, 1923, Englesko otvaranje, Simetrično. Anti-Benoni varijacija (A31) - u veoma oštroj taktičkoj partiji Euwe demonstrira stil koji će postati popularan u nadolazećim godinama
* Marshall - Euwe, Bad Kissingen, 1928, Torreov napad, Fianchetto odbrana, Euweova varijacija (A48) - Euwe ponovo igra Kraljevu indijsku odbranu kako bi se obračunao s legendarnim napadačem Marshallom
* Euwe - Aljehin, Zürich, 1934, Odbijeni damin gambit. Janowskijeva varijacija (D31) - bijeli primjenjuje divnu taktiku 31. potezom
* Botvinnik - Euwe, Hastings, 1934-35, Caro-Kann odbrana, Panov-Botvinikov napad, Moderna odbrana, Linija Karlovy Vary (B13) - mladi Sovjet Botvinik igrao je svoj prvi turnir na Zapadu, i to omiljenu varijantu, ali bez uspjeha
* Aljehin - Euwe, Amsterdam, 1936, Igra četiri skakača, Španska. Simetrična varijacija (C49) - Euwe izlazi kao pobjednik nakon teške borbe u završnici
* Euwe - Aljehin, meč za titulu svjetskog prvaka, 26. partija, Zandvoort, 1935, Holandska odbrana, Nimzo-holandska. Aljehinova varijacija (A90) - nazvana je "biserom Zandvoorta"; odlučujuća pobjeda u meču i istovremeno lijepa demonstracija snage slobodnih pješaka (slobodnjaka)
* Keres - Euwe, Zandvoort, 1936, Francuska odbrana, Varijacija s napredovanjem pješaka. Nimzowitschev sistem (C02) - borba oko uznapredovalog bijelog e5-pješaka pretvara se u napad na bijelog kralja
* Euwe - Aljehin, meč za titulu svjetskog prvaka (revanš), 17. partija, 1937, Slavenska odbrana, Češka varijacija, Klasični sistem, Glavna linija (D19) - izvanredna preciznost trenutnog prvaka
* Euwe - Aljehin, meč za titulu svjetskog prvaka (revanš), 29. partija, 1937, Odbijeni damin gambit, Polu-Tarrascheva odbrana, Pillsburyjeva varijacija (D40) - Aljehin je ovu partiju nazvao najboljom Euweovom u cijelom meču
* Geller - Euwe, Zürich (kandidatski turnir) 1953, Nimzo-indijska odbrana, Sämischeva varijanta, O'Kellyjeva varijacija (E26) - Geller pokušava razbiti Euwea na tabli, ali Euwe žrtvuje topa za smrtonosni kontranapad
* Euwe - Fischer, New York, 1957, Odbijeni damin gambit, Varijanta s izmjenom, Pozicijska varijacija (D35) - bivši prvak uči budućeg prvaka kako da napadne u veoma dosjetljivoj kratkoj partiji

## Reference

## Literatura
* *Svjetski šampioni u šahu*, Edward G. Winter (urednik). 1981 

## Vanjske veze

* 1.344 partija Maxa Euwea na chessgames.com
* Biografija Maxa Euwea
* Eveove partije na muljadi.org 
* 25 ključnih pozicija iz partija Maxa Euwea
* Sjećanje na Maxa Euwea (PDF). Lična sjećanja velemajstora Sosonka na 100-godišnjicu Euweovog rođenja